Anunțul momentului în Liga 2: ”Vom avea drept de promovare”
Una dintre echipele importante din Liga 2 va primi drept de promovare pentru sezonul următor.
Corvinul Hunedoara, câștigătoarea Cupei României, a încheiat sezonul de Liga 2 pe locul secund, care asigură, în mod normal, promovarea directă în Superliga României.
Doar că echipa pregătită de Florin Maxim nu a avut drept de promovare pentru acest sezon și va juca și în următorul an în eșalonul secund.
Antrenorul a spus că a primit asigurări din partea conducerii că hunedorenii vor putea promova la finele sezonului următor.
Florin Maxim: ”Am primit asigurări. Vom avea drept de promvoare”
„Da, am primit asigurări. Vom primi CIS-ul săptămâna viitoare. Vom avea drept de promovare, asta da. Vedem ce o să fie anul viitor. Am mai auzit voci care spuneam că n-am avut presiune asupra noastră. Cum n-am avut presiune? Noi ne dorim să performăm.
Ce ar schimba presiunea? Declarațiile astea au venit și din partea colegilor mei. Nu le înțeleg. Nu mi se pare ok să declari astfel de lucruri. E presiune pe noi la fiecare meci. Ne dorim să câștigăm. Nu contează dacă e Cupa României, campionat, amical. Uitați-vă la meciurile noastre amicale.
Băieții știu că eu la fiecare meci vreau să câștig. Drept dovadă faptul că am promovat fără înfrângere la Șelimbăr. În liga a treia am pierdut un singur meci”, a spus Florin Maxim, la Fanatik.ro.
Corvinul Hunedoara ar începe din primul tur preliminar Europa League
După câștigarea trofeului, Corvinul Hunedoara a câștigat și singurul ”bilet” pentru o echipă din România în preliminariile Europa League, acolo unde va începe din primul tur preliminar.
Asta în cazul în care va primi licența din partea UEFA. În acest moment, echipa pregătită de Florin Maxim așteaptă încă un răspuns din partea forului european, în caz contrar locul pentru cupele europene va fi ”pasat” către echipele din play-off-ul Superligii.
Corvinul Hunedoara nu va fi cap de serie la tragerea la sorți și ar putea da peste următorii adversari:
- Silkeborg IF (Danemarca)
- Wisla Cracovia (Polonia)
- NK Rijeka (Croația)
- Tobol Kustanai (Kazakhstan)
Pe această listă se pot adăuga și echipe din Grecia, Israel, Cipru, Ungaria, Azerbaijan, Moldova sau Kosovo, unde nu s-au încheiat, momentan, socotelile în privința clasamentului final.
Urmăriți SPORT.RO și pe Google News